CELEX: 52014PC0134
Language: mt
Date: 2014-03-10
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f'isem l-Unjoni Ewropea, fil-Kummissjoni InterAmerikana dwar it-Tonn Tropikali (IATTC - Inter-American Tropical Tuna Commission)

|
			
		
		
		52014PC0134
		
			Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f'isem l-Unjoni Ewropea, fil-Kummissjoni InterAmerikana dwar it-Tonn Tropikali (IATTC - Inter-American Tropical Tuna Commission) /* COM/2014/0134 final - 2014/0068 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Permezz tad-Deċiżjoni tal-Kunsill
2006/539/KE[1],
il-Komunità Ewropea approvat il-Konvenzjoni għat-Tisħiħ tal-Kummissjoni
InterAmerikana dwar it-Tonn Tropikali (IATTC - Inter-American Tropical Tuna Commission)
imwaqqfa permezz tal-Konvenzjoni tal-1949 bejn l-Istati Uniti tal-Amerika u
r-Repubblika tal-Kosta Rika. L-IATTC hija Organizzazzjoni Reġjonali
tal-Ġestjoni tas-Sajd (RFMO) responsabbli għall-ġestjoni u
l-konservazzjoni ta' speċijiet tat-tonn u simili għat-tonn
fl-Oċean Paċifiku tal-Lvant. L-Unjoni Ewropea saret parti kontraenti
tal-IATTC fl-2006. 
Skont l-Artikolu 218(9) tat-Trattat dwar
il-Funzjonament tal-Unjoni Ewropea, il-pożizzjoni li għandha
tiġi adottata f'isem l-Unjoni fir-RFMOs bħal meta jissejħu biex
jadottaw atti li jkollhom effetti legali, bl-eċċezzjoni ta' atti li
jissupplimentaw jew jemendaw il-qafas istituzzjonali tagħhom,
għandhom jiġu adottati permezz ta' Deċiżjoni tal-Kunsill,
fuq proposta mill-Kummissjoni.
Tali pożizzjoni fi ħdan ir-RFMO
bħalissa hija stabbilita skont approċċ b'żewġ livelli.
Deċiżjoni tal-Kunsill tistabbilixxi l-prinċipji u
l-orjentazzjonijiet ta' gwida tal-pożizzjoni tal-Unjoni fuq bażi
pluriennali, filwaqt li wara tiġi aġġustata għal kull
laqgħa annwali permezz ta' dokumenti informali tal-Kummissjoni li
għandhom jiġu diskussi fil-Grupp ta' Ħidma tal-Kunsill.
Fir-rigward ta-IATTC, id-Deċiżjoni
tal-Kunsill 9932/09 tat-18 ta' Mejju 2009, tistipula reviżjoni
tal-pożizzjoni tal-Unjoni qabel il-laqgħa annwali tal-2014.
Għaldaqstant, din il-proposta għandha l-għan li tistabbilixxi
l-pożizzjoni tal-Unjoni fi ħdan l-IATTC għall-perjodu 2014-2019
u b'hekk tieħu post id-Deċiżjoni tal-Kunsill 9932/09 tat-18
ta' Mejju 2009 li qed tkopri l-perjodu 2009-2013.
Din ir-reviżjoni għandha l-għan
li tinkorpora l-prinċipji tal-Politika Komuni tas-Sajd (PKS) il-ġdida
kif stabbilita fir-Regolament (UE) Nru 1380/2013 tal-Parlament Ewropew u
ta-Kunsill[2],
filwaqt li tqis ukoll l-għanijiet tal-Komunikazzjoni tal-Kummissjoni dwar
id-dimensjoni esterna tal-PKS[3].
Barra minn hekk, il-pożizzjoni tal-Unjoni ġiet aġġustata
skont it-Trattat ta' Lisbona. Fl-aħħar, il-pożizzjoni ġiet
allineata mal-firxa possibbli meta tqiesu l-ispeċifiċitajiet
tar-RFMOs differenti. 
Kif hu l-każ
għall-pożizzjonijiet attwali, il-pożizzjoni segwenti fiha
prinċipji u orjentazzjonijiet. Barra minn hekk, il-proċess standard
għall-ispeċifikazzjoni sena b'sena tal-pożizzjoni tal-Unjoni
ġiet imdaħħal kif mitlub mill-Istati Membri għal
pożizzjonijiet allineati iktar riċentament.
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
Id-dimensjoni esterna tal-PKS kienet parti
mill-valutazzjoni tal-impatt għall-proposti tar-riforma tal-PKS.
Il-prinċipji u l-orjentazzjonijiet miftiehma għall-PKS il-ġdida
qed jiġu sempliċiment trasposti fil-pożizzjonijiet riveduti. 
3.           L-ELEMENTI LEGALI
TAL-PROPOSTA
Id-Deċiżjoni segwenti hija
bbażata fuq it-Trattat dwar il-Funzjonament tal-Unjoni Ewropea, u b'mod
partikolari l-Artikolu 43(2), flimkien mal-Artikolu 218(9) li
jistipula li l-Kunsill, fuq proposta mill-Kummissjoni għandu jadotta
deċiżjoni li tistabbilixxi l-pożizzjonijiet li għandhom
jiġu adottati f'isem l-Unjoni f'korp imwaqqaf permezz ta' ftehim, meta dak
il-korp jissejjaħ biex jadotta atti li jkollhom effetti legali. Dan
għandu japplika għall-pożizzjoni li għandha tiġi
adottata mill-Kummissjoni, f'isem l-Unjoni, fl-IATTC. 
Ir-Regolament (UE) Nru 1380/2013
tal-Parlament Ewropew u tal-Kunsill[4]
huwa l-bażi legali li tistabbilixxi l-prinċipji li għandhom
jiġu riflessi f'dan il-mandat ta' negozjar. 
Id-Deċiżjoni segwenti għandha
tieħu post id-Deċiżjoni tal-Kunsill 9932/09 li qed tkopri
l-perjodu 2009-2013, u għandha tkopri l-perjodu 2014-2019. 
2014/0068 (NLE)
Proposta għal
DEĊIŻJONI TAL-KUNSILL
dwar il-pożizzjoni li għandha
tiġi adottata, f'isem l-Unjoni Ewropea, fil-Kummissjoni InterAmerikana
dwar it-Tonn Tropikali (IATTC - Inter-American Tropical Tuna Commission)
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 43(2)
flimkien mal-Artikolu 218(9) tiegħu,
Wara li kkunsidra l-proposta mill-Kummissjoni
Ewropea,
Billi:
(1)       L-Artikolu 38
tat-Trattat dwar il-Funzjonament tal-Unjoni Ewropea, flimkien
mal-Artikolu 39 tiegħu, jistipula li wieħed mill-għanijiet
tal-Politika Komuni tas-Sajd huwa li tkun żgurata d-disponibbiltà
tal-provvisti. 
(2)       Ir-Regolament (UE)
Nru 1380/2013 tal-Parlament Ewropew u tal-Kunsill[5] jistipula li l-Unjoni
għandha tiżgura li l-attivitajiet tas-sajd u l-akkwakultura jkunu
ambjentalment sostenibbli fuq terminu twil u huma ġestiti b'tali mod li
huwa konsistenti mal-għanijiet li jinkisbu benefiċċji
ekonomiċi, soċjali u tal-impjiegi, u li jikkontribwixxu
għad-disponibbiltà tal-provvisti tal-ikel. Ir-Regolament jistipula li
l-Unjoni għandha tapplika l-approċċ prekawzjonarju
għall-ġestjoni tas-sajd, u għandha tfittex li tiżgura li
l-isfruttament ta' riżorsi bijoloġiċi ħajjin tal-baħar
irodd lura u jżomm il-popolazzjonijiet tal-ispeċijiet mistada u
jżommhom 'il fuq minn livelli li jistgħu jipproduċu r-rendiment
sostenibbli massimu. Jistipula wkoll li l-Unjoni għandha timmira li
tieħu miżuri ta' ġestjoni u ta' konservazzjoni bbażati fuq
l-aqwa pariri xjentifiċi disponibbli, biex ikunu promossi l-metodi
tas-sajd li jikkontribwixxu għal sajd aktar selettiv u l-evitar u
t-tnaqqis, sa fejn hu possibbli, ta' qabdiet mhux mixtieqa, biex is-sajd isir
b'impatt żgħir fuq l-ekosistema tal-baħar u r-riżorsi
tas-sajd u biex gradwalment jinqered ir-rimi. Barra minn hekk, ir-Regolament speċifikament
jistipula li dawn il-prinċipji għandhom jiġu applikati
mill-Unjoni fil-politika esterna tagħha. 
(3)       Permezz
tad-Deċiżjoni tal-Kunsill 2006/539/KE[6],
il-Komunità Ewropea approvat il-Konvenzjoni għat-Tisħiħ tal-Kummissjoni
InterAmerikana dwar it-Tonn Tropikali (IATTC - Inter-American Tropical Tuna
Commission) imwaqqfa permezz tal-Konvenzjoni tal-1949 bejn l-Istati Uniti
tal-Amerika u r-Repubblika tal-Kosta Rika. L-IATTC hija responsabbli
għall-adozzjoni ta' miżuri mfassla biex jiżguraw il-konservazzjoni
u l-użu sostenibbli fuq terminu twil tar-riżorsi tas-sajd fil-Qasam
ta' Konvenzjoni tal-IATTC. Miżuri bħal dawn jistgħu jsiru
vinkolanti għall-Unjoni.
(4)       Permezz
tad-Deċiżjoni tal-Kunsill 2005/938/KE[7]
l-Unjoni approvat il-Ftehim dwar il-Programm għall-Konservazzjoni
Internazzjonali tad-Dniefel (il-Ftehim), li stabbilixxa l-Programm
għall-Konservazzjoni Internazzjonali tad-Dniefel (IDCP - International
Dolphin Conservation Programme. Skont l-Artikolu XIV tal-Ftehim, l-IATTC
għandu jkollha rwol integrali biex tikkoordina l-implimentazzjoni
tal-Ftehim u tal-miżuri li se jkunu adottati fi ħdan il-qafas
tal-IATTC. Fi ħdan l-IDCP, il-Laqgħa tal-Partijiet hija responsabbli
għall-adozzjoni ta' miżuri mfassla biex progressivament inaqqsu
l-imwiet aċċidentali tal-dniefel fis-sajd purse seine tat-tonn
fil-Qasam tal-Ftehim għal livelli li jqarrbu lejn iż-żero,
permezz tal-iffissar ta' limiti annwali. Miżuri bħal dawn
jistgħu jsiru vinkolanti għall-Unjoni. 
(5)       Skont l-Artikolu 218(9)
tat-Trattat dwar il-Funzjonament tal-Unjoni Ewropea, il-pożizzjoni li
għandha tiġi adottata f'isem l-Unjoni fl-Organizzazzjoni
Reġjonali tal-Ġestjoni tas-Sajd meta jissejħu biex jadottaw atti
li jkollhom effetti legali, bl-eċċezzjoni ta' atti li jissupplimentaw
jew jemendaw il-qafas istituzzjonali tagħhom, għandhom jiġu
adottati permezz ta' Deċiżjoni tal-Kunsill, fuq proposta
mill-Kummissjoni.
(6)       Fid-dawl tan-natura li dejjem
qed tevolvi tar-riżorsi tas-sajd fiż-Żona tal-Konvenzjoni
tal-IATTC u l-ħtieġa sussegwenti li l-pożizzjoni tal-Unjoni tqis
żviluppi ġodda, inkluż informazzjoni statistika, bijoloġika
u oħra ppreżentata qabel jew waqt il-Laqgħa annwali tal-IATTC,
iridu jiġu stabbiliti proċeduri, f'konformità mal-prinċipju ta'
kooperazzjoni sinċiera bejn l-istituzzjonijiet tal-Unjoni minqux
fl-Artikolu 13(2) TUE, għall-ispeċifikazzjoni
tal-pożizzjoni tal-Unjoni sena b'sena;
ADOTTA DIN ID-DEĊIŻJONI: 
Artikolu 1
Il-pożizzjoni li għandha tiġi adottata mill-Unjoni
Ewropea fil-Laqgħa annwali tal-IATTC, meta dak il-korp jissejjaħ biex
jadotta deċiżjonijiet li jkollhom effetti legali, inkluża
l-implimentazzjoni ta' miżuri adottati fil-qafas tal-IDCP, hija stabbilita
fl-Anness I ta' din id-Deċiżjoni.
Artikolu 2
L-ispeċifikazzjoni
tal-pożizzjoni tal-Unjoni sena b'sena li għandha tittieħed fil-Laqgħa
annwali tal-IATTC għandha titwettaq f'konformità mal-Anness II ta'
din id-Deċiżjoni.
Artikolu 3
Il-pożizzjoni tal-Unjoni stabbilita fl-Anness I
tad-Deċiżjoni attwali għandha tiġi vvalutata u, fejn
xieraq, riveduta mill-Kunsill fuq proposta mill-Kummissjoni sa mhux aktar tard
mil-Laqgħa annwali tal-IATTC fl-2019.
Artikolu 4
Din id-Deċiżjoni tieħu post id-Deċiżjoni
tal-Kunsill 9932/09 tat-18 ta' Mejju 2009. 
Artikolu 5
Din id-Deċiżjoni għandha
tidħol fis-seħħ f'XXX
Magħmul fi Brussell,
                                                                       Għall-Kunsill
                                                                       Il-President
[1]               ĠU L 224, 16.8.2006, p. 22
[2]               Ir-Regolament (UE) Nru 1380/2013 tal-Parlament
Ewropew u tal-Kunsill dwar il-Politika Komuni tas-Sajd, li jemenda
r-Regolamenti tal-Kunsill (KE) Nru 1954/2003 u (KE) Nru 1224/2009 u
li jħassar ir-Regolamenti tal-Kunsill (KE) Nru 2371/2002 u (KE)
Nru 639/2004 u d-Deċiżjoni tal-Kunsill 2004/585/KE (ĠU L
354 ta' 28/12/2013, p.22).
[3]               COM(2011) 424 ta' 13.7.2011.
[4]               Ir-Regolament (UE) Nru 1380/2013 tal-Parlament
Ewropew u tal-Kunsill dwar il-Politika Komuni tas-Sajd, li jemenda
r-Regolamenti tal-Kunsill (KE) Nru 1954/2003 u (KE) Nru 1224/2009 u
li jħassar ir-Regolamenti tal-Kunsill (KE) Nru 2371/2002 u (KE)
Nru 639/2004 u d-Deċiżjoni tal-Kunsill 2004/585/KE (ĠU L
354 ta' 28/12/2013, p.22).
[5]               Ir-Regolament (UE) Nru 1380/2013 tal-Parlament
Ewropew u tal-Kunsill dwar il-Politika Komuni tas-Sajd, li jemenda
r-Regolamenti tal-Kunsill (KE) Nru 1954/2003 u (KE) Nru 1224/2009 u
li jħassar ir-Regolamenti tal-Kunsill (KE) Nru 2371/2002 u (KE)
Nru 639/2004 u d-Deċiżjoni tal-Kunsill 2004/585/KE (ĠU L
354 ta' 28/12/2013, p.22).
[6]               ĠU L 224, 16.8.2006, p. 22
[7]               ĠU L 348, 30.12.2005, p. 26